Twee skoliere sterf in Oos-Kaap-botsing(Argieffoto: @WCHEMS/Twitter) Twee skoliere is Maandag dood in ŉ busongeluk in Mount Fletcher in die Oos-Kaap. Unathi Bhinqosa, woordvoerder van die departement van vervoer, het gesê ŉ 22-sitplek-bus het kort voor 08:00 op die R56 in Mount Fletcher in die rigting van Matatiele omgeslaan. Die twee meisies, onderskeidelik 17 en 20 jaar oud, van Ramafula Senior Secondary School, is op die toneel dood verklaar. Nog twee persone is in ŉ kritieke toestand. Agt leerders het verskeie ander beserings opgedoen. Hulle is na Tailor Bequest-gedenkhospitaal geneem. Die bestuurder van die bus het beheer verloor oor die voertuig, aldus Bhinqosa. Altesaam 21 persone het in die bus gery. “Die bestuurder was vermoedelik onder die invloed van alkohol. Spoed word ook as ŉ oorsaak van die ongeluk ondersoek.” Die busbestuurder is in hegtenis geneem op aanklag van dronkbestuur, roekelose bestuur en strafbare manslag.